Ændret forslag til EUROPA-PARLAMENTETS OG RÅDETS FORORDNING om produktion af årlige EF-stålstatistikker for referenceårene 2003-2009 (forelagt af Kommissionen i henhold til EF-traktatens artikel 250, stk. 2)

2002/0251 (COD)

Ændret forslag til EUROPA-PARLAMENTETS OG RÅDETS FORORDNING om produktion af årlige EF-stålstatistikker for referenceårene 2003-2009

1. Sagsforløb

25. oktober 2002: oversendelse af forslaget til Rådet og Europa-Parlamentet (KOM(2002) 584 endelig - 2002/0251 COD)

26. marts 2003: udtalelse fra Det Europæiske Økonomiske og Sociale Udvalg (CCMI/001)

13. maj 2003: Europa-Parlamentets udtalelse ved førstebehandlingen.

2. Formålet med Kommissionens forslag

Retsgrundlaget for det nuværende fællesskabssystem for stålstatistikker er EKSF-traktaten, som udløb den 23. juli 2002. Den europæiske stålindustri omfatter ca. 300 virksomheder, som tegner sig for en femtedel af verdensproduktionen af stål. Disse virksomheder er næsten alle store virksomheder, som har et stort behov for statistikker. Der er i de forløbne 50 år i tæt samarbejde med de europæiske stålbrancheorganisationer blevet udarbejdet et omfattende statistisk system med henblik på at opfylde behovene i forbindelse med de forskellige EKSF-politikker og med henblik på at dække industriens behov. I de fleste medlemsstater har Kommissionen indsamlet data direkte hos stålvirksomhederne eller disses nationale brancheorganisationer.

Nærværende forslag vedrører EF-stålstatistikker fra 2003 og fremefter. Eurostats undersøgelser af brugernes behov viser, på hvilke områder der er behov for statistiske oplysninger efter EKSF-traktatens udløb. De berørte tjenestegrene i Kommissionen, en række ministerier i medlemsstaterne samt industrien har anmodet om, at der fortsat udarbejdes statistikker vedrørende de vigtigste områder inden for stålindustrien. Behovet for fællesskabspolitikker vil imidlertid være langt mindre efter EKSF-traktatens udløb. Derfor indebærer nærværende forslag en betydelig reduktion af de officielle EF-stålstatistikker sammenlignet med EKSF's statistiske system.

På basis af fire af de eksisterende årlige EKSF-spørgeskemaer produceres der statistiske oplysninger, som er nødvendige for udformningen og overvågningen af Fællesskabets politik, men som ikke indsamles på grundlag af den eksisterende fællesskabslovgivning. Nærværende forslag til forordning dækker perioden 2003 - 2009, og den skal danne grundlag for, at der fortsat kan indsamles et centralt sæt af oplysningerne i disse spørgeskemaer i alle de EU-medlemsstater, som har en stor stålindustri. Den foreslåede forordning dækker en bestemt periode, og efter fire års forløb skal der udarbejdes en midtvejsrapport, som skal indeholde en evaluering af resultaterne samt forslag til eventuelle fremtidige foranstaltninger.

Forordningens indhold

Listen i bilaget til forordningen omfatter: stål- og jernskrotopgørelser, energiopgørelser, investeringer efter anlægstype, stålproduktionskapacitet.

Dataene i opgørelsen over stålskrot dækker efterspørgslen efter og udbuddet af jern- og stålskrot. Det er i dag et vigtigt råmateriale til fremstilling af stål, og det er nødvendigt at have et frit og åbent internationalt marked. Kommissionen kan have brug for disse oplysninger, hvis tredjelande indfører restriktioner for eksporten af skrot for at hjælpe deres egne industrier.

Energiopgørelsen giver ikke kun oplysninger om energiforbruget og -produktionen i stålindustrien, men indirekte også om emissionen af forurenende stoffer. F.eks. bruger højovne koks, kalksten og jernmalm til at fremstille stål, og som affaldsprodukt producerer de kuldioxid. Dataene i energiopgørelsen gør det muligt at beregne mængden af disse CO2-emissioner.

Dataene om investeringsudgifter og produktionskapacitet anvendes til at vurdere en eventuel fremtidig over- eller underkapacitet for så vidt angår bestemte kategorier af stålprodukter. Disse oplysninger er nyttige, ikke kun for industrien, men også i forbindelse med internationale handelsforhandlinger. De indgår også i et af OECD forvaltet netværk til overvågning af den globale stålproduktionskapacitet.

3. Kommissionens holdning til Europa-Parlamentets ændringsforslag

3.1 Ændringsforslag, som Kommissionen har accepteret

3.1.1 Følgende ændringsforslag gør teksten mere logisk sammenhængende, forbedrer definitionerne, forenkler teksten, ajourfører proceduren, tilføjer nødvendige oplysninger, præciserer teksten og indebærer forskellige tekniske ændringer:

Ændringsforslag 1 (vedrørende betragtning 1)

Ændringsforslag 2 (betragtning 1 a (ny))

Ændringsforslag 3 (betragtning 2)

Ændringsforslag 4 (betragtning 2 a (ny))

Ændringsforslag 5(betragtning 6)

Ændringsforslag 6 (betragtning 7 a (ny))

Ændringsforslag 7 (artikel 1, titel)

Ændringsforslag 8 (artikel 1)

Ændringsforslag 9 (artikel 3, stk. 1)

Ændringsforslag 10 (artikel 4, stk. 1)

Ændringsforslag 11 (artikel 5, stk. 1)

Ændringsforslags 12 (artikel 6, stk. 1)

Ændringsforslag 13 (artikel 6, stk. 2)

Ændringsforslag 17 (artikel 8, stk. 1)

Ændringsforslag 18 (bilag, punkt 1)

Ændringsforslag 19 (bilag, punkt 2, del A)

Ændringsforslag 20 (bilag, punkt 2, del B)

Ændringsforslag 21 (bilag, punkt 3, del A)

Ændringsforslag 22 (bilag, punkt 3, del B)

Ændringsforslag 23 (bilag, punkt 3, del B, tabel, betegnelse 5) og

Ændringsforslag 24 (bilag, punkt 3, del B, tabel, betegnelse 7).

Kommissionen accepterer at indarbejde disse ændringsforslag i sit ændrede forslag.

3.1.2 Følgende ændringsforslag:

Ændringsforslag 14 (artikel 6, stk. 2 a (nyt)) og

Ændringsforslag 16 (artikel 7, stk. 1, litra (b))

er indført for at forlænge dataindberetningsperioden til tolv måneder i det første indberetningsår. Dette bør være muligt for de medlemsstater, som har vanskeligt ved at gennemføre forordningen.

Kommissionen accepterer at indarbejde disse ændringsforslag i sit ændrede forslag.

Medlemsstaterne var ikke involveret i stålstatistikker under EKSF-traktaten.

3.1.3 Følgende ændringsforslag:

Ændringsforslag 15 (artikel 7, stk. 1, litra (a))

er indført for at understrege over for medlemsstaterne, at de ikke vil blive pålagt yderligere byrder i fremtiden (f.eks. en forpligtelse til at indberette yderligere statistikker).

Kommissionen accepterer at indarbejde disse ændringsforslag i sit ændrede forslag.

3.2 Ændringsforslag, som Kommissionen ikke har accepteret:

Ingen.

3.3 Ændringsforslag, som Kommissionen har forkastet

Ingen.

4. Konklusion

Under henvisning til EF-traktatens artikel 250, stk. 2, ændrer Kommissionen sit forslag til forordning om produktion af årlige EF-stålstatistikker for referenceårene 2003-2009 som anført ovenfor.